Vermoorde tweejarige se lyk in rivier gekry | Netwerk24
Deur André Damons 25 April 2019 20:24
Die lyk van die meisie, wat in die Paasnaweek deur 'n man ontvoer is, is omstreeks 12:50 onder die water in die rivier in Delportshoop gevind.
Kapt. Olebogeng Tawana, polisiewoordvoerder, sê 'n klip was aan die lyk vasgemaak. Dit is nie bekend of sy vermoor is voordat sy in die water gegooi is en ook nie of sy verkrag is nie.
Daar word vir die uitslae van die nadoodse ondersoek gewag, het Tawana gesê.
'n Polisiebeampte lei Dinsdag die man, wat na bewering die tweejarige meisie ontvoer en vermoor het, na die aanhoudingselle. Foto: Verskaf
'n Klag van moord sal nou gevoeg word by die ander aanklagtes teen die 41-jarige man, wat reeds vroeër aangekeer is omdat hy by die kind se ouerhuis ingebreek en die ma probeer verkrag het.
Dié man het reeds Dinsdag in die landdroshof op Barkley-Wes op aanklagte van poging tot verkragting, huisbraak met die doel om aan te rand en ontvoering verskyn.
Sy verhoor is tot 3 Mei uitgestel.
Die polisie se soek-en-reddingseenheid, die honde- en berede-eenhede en gemeenskapslede van Delportshoop wat aan die uitgebreide soektog deelgeneem het, het reeds Dinsdag klere, wat vermoedelik aan die kind behoort het, in die veld naby die Vaalrivier gevind.
Dié man het die meisie na bewering ontvoer nadat hy nie daarin kon slaag om haar ma te verkrag nie.
Tawana het vroeër gesê hy het na bewering na die huis gegaan om die ma vermoedelik te verkrag. Hy het haar na bewering wakker gemaak en gedreig.